CELEX: 32020D0674
Language: bg
Date: 2020-05-15 00:00:00
Title: Решение за изпълнение (ЕС) 2020/674 на Комисията от 15 май 2020 година относно предложената европейска гражданска инициатива, озаглавена „Въвеждане на безусловни основни доходи (БОД) в целия ЕС“ („Start Unconditional Basic Incomes (UBI) throughout the EU“) (нотифицирано под номер С(2020) 3190) (само текстът на английски език е автентичен)

20.5.2020   
               
               
                  BG
               
               
                  Официален вестник на Европейския съюз
               
               
                  L 158/3
               
            
         РЕШЕНИЕ ЗА ИЗПЪЛНЕНИЕ (ЕС) 2020/674 НА КОМИСИЯТА
         от 15 май 2020 година
         относно предложената европейска гражданска инициатива, озаглавена „Въвеждане на безусловни основни доходи (БОД) в целия ЕС“ („Start Unconditional Basic Incomes (UBI) throughout the EU“)
         
            
               (нотифицирано под номер С(2020) 3190)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6 от него,
         като има предвид, че:
         
                     (1)
                  
                  
                     Целта на предложената европейска гражданска инициатива, озаглавена „Въвеждане на безусловни основни доходи (БОД) в целия ЕС“ („Start Unconditional Basic Incomes (UBI) throughout the EU“), изменена от групата на организаторите в отговор на писмото на Комисията от 19 февруари 2020 г. (2), е „да се започне въвеждането на безусловни основни доходи в целия ЕС, които обезпечават материалното съществуване на всеки човек и възможността да участва в обществото като част от икономическата му политика. Тази цел трябва да се постигне в рамките на компетентностите, предоставени на ЕС от Договорите.“ Организаторите искат от Комисията да внесе предложение за безусловни основни доходи в целия Съюз, които да намалят регионалните различия с цел засилване на икономическото, социалното и териториалното сближаване в Съюза, и посочват, че „с това ще се постигне целта на съвместното изявление на Европейския съвет, Европейския парламент и Европейската комисия от 2017 г., в което се заявява, че за да водят борба с неравенството, „ЕС и неговите държави членки ще оказват също така подкрепа за ефективни, устойчиви и справедливи системи за социална закрила, които да гарантират основен доход“.“
                  
               
                     (2)
                  
                  
                     В приложение относно предмета, целите и контекста на предложената европейска гражданска инициатива се съдържат четирите критерия, които определят предложения „безусловен основен доход“: той следва да бъде „универсален“, „индивидуален“, „безусловен“ и „достатъчно висок“.
                  
               
                     (3)
                  
                  
                     С Договора за Европейския съюз се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Групата на организаторите се позовава на редица разпоредби на Договорите, които смята за релевантни, в това число член 5 от Договора за функционирането на Европейския съюз, който предвижда, че държавите членки координират своите икономически политики в рамките на Съюза и че за тази цел Съветът приема мерки, и по-специално общите насоки на тези политики. Тази разпоредба предоставя компетентност на Съюза за координация в икономическата и социалната сфера, но не съставлява правно основание, позволяващо на Комисията да направи предложение за правен акт на Съюза.
                  
               
                     (6)
                  
                  
                     Правен акт на Съюза с цел прилагане на Договорите за „Въвеждане на безусловни основни доходи в целия ЕС“ за всички граждани, както се призовава в предложената инициатива, може обаче да бъде приет на основание член 121, параграф 2 от Договора. Разпоредбата оправомощава Комисията да препоръча на Съвета да формулира проект на общите насоки на икономическите политики на държавите членки и на Съюза, и да докладва констатациите си на Европейския съвет. Въз основа на заключението на Европейския съвет Съветът може да приеме препоръка, съдържаща тези общи насоки.
                  
               
                     (7)
                  
                  
                     По тези причини нито една от частите на предложената инициатива не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 6, параграф 3, буква в) от Регламент (ЕС) 2019/788.
                  
               
                     (8)
                  
                  
                     Групата на организаторите е предоставила подходящи доказателства, че отговаря на изискванията, установени в член 5, параграфи 1 и 2 от Регламент (ЕС) 2019/788, и е определила лицата за контакт в съответствие с член 5, параграф 3, първа алинея от този регламент.
                  
               
                     (9)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (10)
                  
                  
                     Поради това предложената инициатива, озаглавена „Въвеждане на безусловни основни доходи (БОД) в целия ЕС“ („Start Unconditional Basic Incomes (UBI) throughout the EU“), следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената европейска гражданска инициатива, озаглавена „Въвеждане на безусловни основни доходи (БОД) в целия ЕС“ („Start Unconditional Basic Incomes (UBI) throughout the EU“), се регистрира.
         
         
            Член 2
            Адресат на настоящото решение е групата на организаторите на европейската гражданска инициатива, озаглавена „Въвеждане на безусловни основни доходи (БОД) в целия ЕС“, представлявана от г-н Klaus SAMBOR и г-н Ronald BLASCHKE в качеството им на лица за контакт.
         
         
            Съставено в Брюксел на 15 май 2020 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.
         
            (2)  C(2020) 909 final.